
2019.-2021 gadā VSIA "Autotransporta direkcija" (turpmāk arī ATD) organizēja atklātus konkursus, izsludinot iepirkumus atbilstoši Publisko iepirkumu likumam, sabiedriskā transporta pakalpojumu nodrošināšanai ar autobusiem reģionālās nozīmes maršrutos. Pamatojoties uz atklātu konkursu rezultātiem, tika noslēgti ilgtermiņa sabiedriskā transporta pakalpojumu pasūtījuma līgumi. Kopš piedāvājumu iesniegšanas ir būtiski mainījušās vairākas pakalpojumu cenu ietekmējošās pozīcijas tādu apstākļu dēļ, kurus ne sabiedriskā transporta pakalpojumu sniedzēji (turpmāk – Pārvadātāji), ne ATD nevarēja paredzēt.
Pārvadātāji kopš 2023.gada vairākkārt ir vērsušies pie ATD un Satiksmes ministrijā, Finanšu ministrijā un Ministru kabinetā, norādot uz izmaksu pieauguma ietekmi uz līguma izpildi un pakalpojumu sniegšanas nepārtrauktību. Pārvadātāji norāda, ka ir izsmēluši piedāvātās pakalpojumu cenā iekļauto izmaksu pieaugumu risku, kā arī plānoto peļņas daļu. Uzņēmumi ir veikuši izmaksu un darba resursu mazinošus pasākumus, dažādu procesu efektivizēšanu un pat darbinieku atlaišanu.
Tāpat par šo situāciju Satiksmes ministrijā ir saņemti vairāki Saeimas deputātu pieprasījumi (tostarp izskatīšanai Saeimas Pieprasījumu komisijā) un Ministru prezidenta rezolūcijas. Situācijas risināšanu vairākkārtēji pieprasījusi biedrība “Latvijas Pasažieru pārvadātāju asociācija”, Latvijas Sabiedrisko pakalpojumu un transporta darbinieku arodbiedrība (tostarp Transporta un sakaru nozares trīspusējās sadarbības apakšpadomē), kā arī Latvijas Pašvaldību savienība ikgadējās sarunās ar Satiksmes ministriju. Visbeidzot pārvadātāji 2025.gada 16.septembrī un 2026.gada 16.septembrī rīkoja protesta akcijas ar prasību atrisināt šo situāciju.
Pārvadātāju sniegtā informācija un īstenotās protesta akcijas norāda uz nepieciešamību visdrīzākajā laikā izvērtēt un pieņemt risinājumu. Pretējā gadījumā atsevišķiem pārvadātājiem var rasties grūtības nodrošināt pakalpojumu kvalitāti un turpināt līgumu izpildi atbilstoši tajos noteiktajām prasībām, tādējādi ietekmējot sabiedriskā transporta pakalpojumu kvalitāti, pieejamību vai nepārtrauktību.
Saistībā ar Pārvadātāju iesniegumiem un darbībām, kā arī saņemtajiem Saeimas deputātu pieprasījumiem un Ministru prezidenta rezolūcijām, ATD Satiksmes ministrijas uzdevumā izvērtēja iespējamos risinājumus ilgtermiņa līgumu turpmākai izpildei un sabiedriskā transporta pakalpojumu nepārtrauktības nodrošināšanai.
Minētie apstākļi paši par sevi nerada līgumisku pamatu līgumcenas palielināšanai vai zaudējumu kompensēšanai. Tāpēc iespējamais risinājums ir izvērtējams atbilstoši līgumu noteikumiem, Publisko iepirkumu likumam u.c. attiecināmo normatīvo aktu prasībām, kā arī valsts budžeta iespējām. ATD konsultējās arī ar Iepirkumu uzraudzības biroju (turpmāk - IUB) par neparedzamu apstākļu dēļ radušos zaudējumu kompensēšanas un līgumos paredzētā cenu indeksācijas mehānisma pārskatīšanas pieļaujamību.
Sabiedriskā transporta padome 2026.gada 31.augusta sēdē izskatīja ATD sagatavoto ziņojumu par ilgtermiņa sabiedriskā transporta pakalpojumu līgumu grozījumu pamatojumu, vienošanos projektus un grozījumu prognozēto finansiālo ietekmi, pieņēma informāciju zināšanai (prot. Nr. 14§6), un uzdeva ATD to iesniegt Satiksmes ministrijai izvērtēšanai, vienlaikus rosinot sagatavot informatīvo ziņojumu par indeksācijas saistību ietekmi uz valsts budžetu.
ATD kā sabiedrisko transporta pakalpojumu pasūtījuma līguma puse savas kompetences ietvaros izvērtē un lemj par līguma grozījumu noslēgšanu. Sabiedriskā transporta padome lemj par sabiedriskā transporta pakalpojumu organizēšanu reģionālās nozīmes maršrutos, kā arī sagatavo un iesniedz Satiksmes ministrijai priekšlikumus par valsts budžeta pieprasījumu sabiedriskā transporta pakalpojumu organizēšana. Satiksmes ministrija sagatavo priekšlikumus par sabiedriskā transporta politiku un tās finansējumu, savukārt Ministru kabinets lemj par jautājumiem, kuri skar valsts budžetu, kompensējošos pasākumus un uzdevumus ministrijām.
Pamatojoties uz minēto, Satiksmes ministrija ir sagatavojusi šo informatīvo ziņojumu, lai izvērtētu priekšlikumu grozīt ilgtermiņa līgumos paredzēto pakalpojuma cenas indeksācijas kārtību, tā tiesisko pieļaujamību un prognozēto finansiālo ietekmi, salīdzinātu alternatīvos risinājumus un sniegtu priekšlikumus ilgtermiņa risinājumiem sabiedriskā transporta pakalpojumu nepārtrauktības un finansējuma  ilgtspējas nodrošināšanai.

I Faktiskās situācijas izklāsts 
ATD laika posmā no 2019.gada līdz 2021.gadam organizēja trīs atklātus konkursus sabiedriskā transporta pakalpojumu nodrošināšanai ar autobusiem reģionālas nozīmes maršrutos Latvijas teritorijā:
1. iepirkuma Nr. AD 2019/7 ietvaros, kurš izsludināts 2019. gada 17. jūlijā un kurā piedāvājumi iesniegti 2019. gada decembrī, ATD noslēdza piecus līgumus ar izpildes laiku no 2021. gada 1. augusta līdz 2031. gada 31. jūlijam.
2. iepirkuma Nr. AD 2020/5 ietvaros, kurš izsludināts 2020. gada 3. jūlijā un kurā piedāvājumi iesniegti 2020. gada augustā, ATD noslēdza divus līgumus ar izpildes laiku no 2022. gada 1. jūlija līdz 2032. gada 30. jūnijam.
3. iepirkuma Nr. AD 2021/9 ietvaros, kurš izsludināts 2021. gada 17. maijā un kurā piedāvājumi iesniegti 2021. gada augustā, ATD noslēdza septiņus līgumus, kuru izpilde uzsākta dažādos mēnešos un kopumā aptver laiku no 2024. gada 1. jūlija līdz 2034. gada 31. decembrim (turpmāk visi kopā - Līgumi, vai katrs atsevišķi - Līgums).
Sabiedriskā transporta pakalpojumu sniegšana tiek nodrošināta saskaņā ar noslēgtajiem sabiedriskā transporta pakalpojumu pasūtījuma līgumiem, kuros ir noteikta pakalpojumu cena. Atkarībā no līguma darbības termiņa un tajā paredzētajiem nosacījumiem pakalpojuma cena ir fiksēta un nav tieši atkarīgas no izmaksu svārstībām.
Vienlaikus Līgumi paredz cenas indeksāciju atbilstoši objektīviem statistikas datiem un normatīvo aktu grozījumiem, kas ietekmē konkrētas izmaksu pozīcijas, un ir sasaistīti ar sākotnējo piedāvājumu. Pakalpojuma cenas indeksācijas mehānisms ir daļa no ilgtermiņa līgumu ekonomiskās konstrukcijas, ietver noteiktu izmaksu izmaiņu riska sadalījumu starp pasūtītāju un Pārvadātāju un paredz pakalpojuma cenas pārskatīšanu, ņemot vērā indeksējamo izmaksu komponentu izmaiņas. Indeksācijas mehānisms nav Pārvadātāja faktisko izmaksu kompensācijas mehānisms, bet gan Līgumā iepriekš noteikta pakalpojuma cenas koriģēšanas kārtība atbilstoši tajā paredzētajiem nosacījumiem.
Līgumos paredzētā indeksācija tiek veikta divas reizes līguma darbības periodā: pēc pirmajiem četriem līguma darbības gadiem tiek indeksēta nākamo trīs gadu cenu, un pēc septiņiem gadiem tiek indeksēta pēdējo trīs gadu piedāvātā pakalpojumu cena. Līgumā paredzētā indeksācijas kārtība balstās nevis uz izmaksu nākotnes prognozēm vai Pārvadātāja faktiskajām izmaksām indeksācijas brīdī, bet uz Centrālās statistikas pārvaldes publicētiem vēsturiskiem datiem par jau notikušām izmaksu izmaiņām tirgū. Indeksācija tiek veikta pēc tam, kad attiecīgās tirgus izmaiņas jau ir notikušas un ir objektīvi konstatējamas. Tādēļ indeksācijas ekonomiskā būtība nav papildu peļņas nodrošināšana vai nākotnes izmaksu finansēšana.
Indeksētas tiek šādas izmaksu pozīcijas (sk.1.attēlu):
1) degviela (energoresursi);
2) vidējā bruto darba samaksa sauszemes transporta nozarē;
3) valsts sociālās apdrošināšanas obligātās iemaksas.

Attēls Nr.1 Esošajos Līgumos paredzētā indeksācijas kārtība

Kopš atklāta konkursa piedāvājumu iesniegšanas brīža (2019.gada decembra, 2020.gada augusta un 2021.gada augusta) līdz šodienai ir būtiski mainījušās sabiedriskā transporta pakalpojumu sniegšanas izmaksas ārēju ekonomisko satricinājumu dēļ. To pamatā ir izsaukusi pandēmija vēl 2021.gadā un ģeopolitiskā situācija 2022.gadā, kuras ietekme turpinās vēl šodien – Krievijas uzsāktais karš Ukrainas teritorijā un Tuvo Austrumu konflikts. Šo notikumu rezultātā būtiski pieaugusi inflācija, līdz ar to arī darbinieku atalgojums, kā arī degvielas izmaksas.
Īpaši nozīmīgs ir darbaspēka izmaksu pieaugums (sk. attēlu Nr. 2). Līgumos paredzētās indeksācijas aprēķina metodikā izmantotais vidējās bruto darba samaksas par nostrādāto stundu nozarē H49 "Sauszemes transports un cauruļvadu transports" četru gadu periodā (2021.gada 3.ceturksnis - 2025.gada 2.ceturksnis) bija 7,83 euro stundā. Periodā no 2025. gada 3.ceturkšņa līdz 2026. gada 2.ceturksnim tas bija 9,58 euro stundā jeb par aptuveni 22,3 % augstāks.

Attēls Nr. 2. H49 "Sauszemes transports un cauruļvadu transports" vidējās bruto darba samaksas par nostrādāto stundu salīdzinājums ATD indeksācijas aprēķinos. Avots: ATD aprēķins, izmantojot CSP datus.

Attēls Nr. 3. Dīzeļdegvielas vidējās mazumtirdzniecības cenas dinamika Latvijā no 2020. gada janvāra līdz 2026. gada augustam. Avots: CSP, tabula PCC010m "Atsevišķu preču un pakalpojumu vidējās mazumtirdzniecības cenas".

Arī degvielas izmaksām ilgtermiņa līgumu izpildes laikā ir bijušas raksturīgas būtiskas svārstības (sk. attēlu Nr. 3). Atšķirībā no darbaspēka izmaksām degvielas cenu dinamika nav vienvirziena, jo cenas atsevišķos periodos ir gan strauji pieaugušas, gan samazinājušās. Laikposmā no 2020. gada janvāra līdz 2026. gada augustam dīzeļdegvielas mazumtirdzniecības cena vairākkārt būtiski mainījusies salīdzinoši īsā laikposmā. Indeksācijas metodikā pielietotā četru gadu vidējā mazumtirdzniecības degvielas cena ar PVN bija 1,5899 euro litrā, savukārt periodā no 2024. gada augusta līdz 2025. gada jūlijam tā bija 1,5063 euro litrā. Ņemot vērā, ka daļai Līgumu nākamā pakalpojuma cenas pārskatīšana saskaņā ar spēkā esošo indeksācijas kārtību paredzēta tikai 2028. gadā, 2026. gadā novērotās degvielas cenu izmaiņas pakalpojuma cenā tiktu atspoguļotas ar vairāku gadu nobīdi.
Ja vērtē un analizē būtiskāko izmaksu, kas veido vismaz 50% no pakalpojumu cenas, izmaiņas pret laika periodu, kad tika sagatavoti un iesniegti piedāvājumi, tad, atbilstoši Statistikas pārvaldes oficiālajiem datiem, vidējais izmaksu pieaugums konstatēts sekojošs:

Tabula Nr.1
Statistikas rādītāju izmaiņas, kas 
ietekmē pakalpojumu cenu komponentes, procentos
	
	Inflācijas (patēriņa cenu) izmaiņas, %[footnoteRef:1] [1:  Patēriņu cenu pārmaiņas 2026.gada augustā, salīdzinot ar piedāvājuma iesniegšanas mēnesi.] 

	Komponentes indeksācijas aprēķinā

	
	
	Dīzeļdegvielas cenas izmaiņas, %[footnoteRef:2]  [2:  Salīdzinājums vidējai dīzeļdegvielas cenai laika periodā no līguma uzsākšanas līdz šodienai ar piedāvājuma iesniegšanas mēnesi;] 

	Darba atalgojuma izmaiņas, %[footnoteRef:3]  [3:  Salīdzinājums nozares H49 Sauszemes transports un cauruļvadu transports vidējai bruto darba samaksai nostrādātā stundā laika periodā -  no līguma uzsākšanas līdz šodienai ar piedāvājuma iesniegšanas mēnesi (ceturksni);] 


	2019.gada decembrī iesniegtie piedāvājumi (iepirkums ar identifikācijas Nr. AD 2019/7)
	43,50%
	34,40%
	34,06%

	2020.gada augustā iesniegtie piedāvājumi (iepirkums ar identifikācijas Nr. AD 2020/5)
	43,80%
	55,23%
	41,10%

	2021.gada augustā iesniegtie piedāvājumi (iepirkums ar identifikācijas Nr. AD 2021/9)
	38,60%
	27,43%
	51,30%



Kad tika izsludināti minētie iepirkumi, kuru līgumi šobrīd tiek pildīti, pasūtītājs (ATD) balstījās uz prognozēm, kas liecināja par vēsturisko stabilitāti un mērenu inflāciju normālas ekonomiskās situācijas apstākļos. Esošo izmaksu pieaugums nav radies tikai normālām tirgus un ekonomikas svārstībām raksturīgu apstākļu  ietekmē, bet to ir ietekmējuši vairāki savstarpēji saistīti apstākļi, kuru attīstība, ilgums un kumulatīvā ietekme uz pakalpojuma sniegšanas izmaksām iepirkumu izsludināšanas un piedāvājumu iesniegšanas laikā nebija pilnībā un saprātīgi prognozējama. Cenu pieaugums galvenajās pakalpojumu cenas komponentēs ir pārsniedzis to izmaksu pieaugumu, kuru bija iespējams saprātīgi paredzēt un ietvert piedāvātajā pakalpojuma cenā.
Līgumos paredzētais indeksācijas mehānisms ļauj pakalpojuma cenā atspoguļot objektīvi konstatējamas indeksējamo izmaksu izmaiņas, tomēr cenas pārskatīšana tiek veikta tikai divas reizes desmit gadu Līguma darbības laikā, izmantojot vēsturiskos statistikas datus. Līdz ar to būtisku un strauju izmaksu izmaiņu gadījumā veidojas ilgstoša laika nobīde starp faktisko izmaksu pieaugumu vai samazinājumu, un tā atspoguļošanu pakalpojuma cenā.
Šāda nobīde pati par sevi nenozīmē, ka sākotnēji noteiktais indeksācijas mehānisms būtu bijis neatbilstošs, jo ilgtermiņa līgumu konstrukcija paredz noteiktu risku uzņemšanos abām līguma pusēm. Vienlaikus vairāku gadu Līgumu faktiskā izpilde un šajā laikā novērotā indeksējamo izmaksu dinamika rāda, ka ilgāks periods starp cenas pārskatīšanas brīžiem palielina uzkrāto atšķirību starp statistiski konstatētajām izmaksu izmaiņām un to atspoguļošanu pakalpojuma cenā.
Laikposmā starp indeksācijas reizēm Pārvadātājiem pakalpojums jāturpina sniegt par iepriekš noteikto cenu, pašiem finansējot indeksējamo izmaksu pieaugumu līdz nākamajai cenas pārskatīšanai. Pārvadātāji norāda, ka, sedzot visu augstākminēto izmaksu pieaugumu, ir izsmēluši pakalpojumu cenā iekļauto izmaksu pieaugumu riska rezervi, kā arī plānoto peļņas daļu, neskatoties uz to, ka uzņēmumi veikuši arī vairākus iekšējos izmaksu un iesaistāmo darba resursu mazinošus pasākumus, dažādu procesu efektivizēšanu un pat darbinieku atlaišanu.
Pieaugot izmaksām, Pārvadātāji izsaka bažas, ka sabiedriskā transporta pakalpojumu pasūtījuma līgumu izpilde var radīt grūtības pakalpojumu kvalitātes nodrošināšanā vai ilgstošos šādos apstākļos var kļūt neiespējama.

II Priekšlikumi situācijas risinājumam

2.1. Priekšlikums ilgtermiņa līgumu grozījumiem
Saskaņā ar ATD vērtējumu, IUB viedokli un ATD pasūtīto neatkarīgo juridisko atzinumu, ilgtermiņa sabiedriskā transporta pakalpojumu pasūtījuma līguma grozījumu priekšlikumam var pastāvēt tiesisks pamats saskaņā ar PIL 61. panta 3. daļas 3. punktu – ja iepirkuma līguma grozījumi ir nepieciešami tādu iemeslu dēļ, kurus pasūtītājs iepriekš nevarēja paredzēt. Katru šādu grozījumu rezultātā līgumcenas pieaugums nedrīkst pārsniegt 50 procentus no sākotnējās iepirkuma līguma vai vispārīgās vienošanās līgumcenas.
Iepriekšējā nodaļā aprakstītā indeksējamo izmaksu dinamika no ekonomiskā viedokļa pamato indeksācijas biežuma maiņu uz reizi gadā. Ikgadēja indeksācija nemaina Līgumā paredzētās indeksējamo izmaksu pozīcijas un indeksācijas metodiku, bet saīsina periodu starp objektīvi konstatētu indeksējamo izmaksu izmaiņu un tās atspoguļošanu pakalpojuma cenā.
Radušās situācijas risināšanai ATD ir sagatavojusi priekšlikumu veikt grozījumus līgumos, paredzot ikgadēju cenas indeksāciju (turpmāk – Līguma grozījumu priekšlikums). Līgumu grozījumu priekšlikums attiecas tikai uz šajā ziņojumā piedāvāto grozījumu spēkā stāšanās periodu un paredz, ka indeksētās cenas piemērošana un no tās izrietošo maksājumu veikšana notiek tikai par periodu pēc paredzēto Līguma grozījumu spēkā stāšanās.
Šāda pieeja izvēlēta, ievērojot nepieciešamību veikt tikai tādus Līguma grozījumus, kas ir objektīvi nepieciešami turpmākas Līguma izpildes nodrošināšanai, tādējādi nodrošinot sabiedriskā transporta pakalpojumu nepārtrauktu izpildi visā atlikušajā Līguma darbības laikā. Līgumu grozījumu priekšlikums attiecas tikai uz šajā ziņojumā piedāvāto grozījumu spēkā stāšanās periodu – indeksētās cenas piemērošana un no tās izrietošo maksājumu veikšana notiek tikai par periodu pēc šajā vienošanās projektā paredzēto Līguma grozījumu spēkā stāšanās.
Līguma grozījumu priekšlikuma mērķis ir mazināt laika nobīdi starp objektīvi konstatējamām izmaksu izmaiņām un to atspoguļošanu pakalpojuma cenā nākotnē. Līguma grozījumu priekšlikums paredz tikai nepieciešamās izmaiņas Līgumos, mainot tajos jau ietvertās pakalpojumu cenas indeksācijas biežumu. Ar priekšlikumu netiek mainīts Līgumu priekšmets, pakalpojumu apjoms, kvalitātes un tehniskās prasībās, darbības termiņš, indeksējamās izmaksu pozīcijas vai indeksācijas aprēķina metodika. Netiek ieviesti arī jauni maksājumu veidi. Līguma grozījumu priekšlikums nemaina sākotnējās iepirkuma procedūras piedāvājumu vērtēšanas kritērijus un līguma slēgšanas tiesību piešķiršanas pamatu, kā arī Līguma vispārējo raksturu. 
Indeksācija ir mehānisms, ar kuru tiek izlīdzināta iepriekšējā periodā radušos izmaksu izmaiņu ietekme uz sākotnēji nolīgto pakalpojuma cenu. Līguma grozījumu priekšlikumā ietvertā biežāka indeksācija pēc būtības nav vērsta uz kompensācijas apmēra palielināšanu, bet gan uz jau līgumā paredzētās cenu korekcijas savlaicīgāku un vienmērīgāku piemērošanu. Biežākas indeksācijas rezultātā samazinās laika nobīde starp objektīvi konstatētām tirgus izmaiņām un to atspoguļošanu līgumcenā. Tā arī mazina pēdējā perioda, kuram nav piemērojamas cenu korekcijas pēc tirgus svārstību fakta, finanšu riska ilgumu, kas ietekmē nekoriģējamo pasūtītāja pārmaksas vai Pārvadātāja zaudējumu apmēru.
Vienlaikus, veicot ikgadējo indeksāciju, cenas aprēķinam tiks izmantots īsāks vēsturiskais periods (viens gads, nevis – četri vai trīs). Ievērojot tuvākos notikumus un izmaiņas indeksējamās komponentēs, tiek panākts līdzsvars starp piedāvāto cenu un ekonomikā notikušajām izmaiņām, lai Pārvadātāji varētu nodrošināt pakalpojumu sniegšanu atbilstoši tirgus situācijai.
Ikgadējā indeksācija var novest gan pie augstākas, gan zemākas indeksētās cenas. Tā četru gadu līgumā, modelējot cenas indeksāciju vienam gadam, no 2025.gada 1.augusta līdz 2026.gada 31.jūlijam, ATD secināja, ka modelētā cena būtu par 4,7% lielāka nekā saskaņā ar līgumu 2025.gada 1.augustā indeksētā cena, kas balstīta uz vidējiem statistikas datiem četru gadu periodam, kur ekonomikas svārstības ir bijušas izteiktas. No 2024.gada augusta līdz 2025.gada jūlijam statistikas rādītāji ir bijuši stabili bez būtiskām novirzēm, bet vienlaikus augstāki, jo kopējie statistikas rādītāji ir būtiski pieauguši četru gadu laikā. 
No Pārvadātāja perspektīvas aprakstītais risinājums samazina sākotnēji pielīgtā tirgus svārstību riska apjomu starp indeksācijas periodiem, jo objektīvi konstatētu izmaksu izmaiņu ietekme tiek ņemta vērā agrāk. Tas mazina arī Pasūtītāja risku, ka ilgākā laika posmā uzkrāto izmaksu izmaiņu dēļ nākamās indeksācijas brīdī būs nepieciešama būtiska vienreizēja cenas korekcija (un attiecīgi būtiski lielāki finanšu līdzekļi, salīdzinot ar iepriekšējo periodu). Līdz ar to izmaksu izmaiņu ietekme uz pakalpojuma cenu tiek sadalīta vienmērīgāk pa periodiem.
Līguma grozījumu priekšlikuma pieļaujamība vērtējama, pārbaudot, vai: 
1) grozījumu nepieciešamība izriet no apstākļiem, kurus pasūtītājs iepriekš nevarēja paredzēt;
2) grozījumi nemaina Līguma vispārējo raksturu;
3) līgumcenas pieaugums nepārsniedz 50 % no sākotnējās līgumcenas (sākotnējās līguma vērtības).
Indeksācijas mehānisma izveide ietilpst pasūtītāja rīcības brīvībā atbilstoši Eiropas Parlamenta un Padomes 2007. gada 23. oktobra regulai Nr. 1370/2007, ko ierobežo vienīgi pārmērīgas kompensācijas aizliegums un samērīguma princips. ATD bija tiesīga sākotnēji izveidot un ierobežot indeksācijas mehānismu. Izvērtējot iespējamos juridiskos un ekonomiskos risinājumus sabiedriskā transporta pakalpojumu nepārtrauktības nodrošināšanai, ATD ir secinājusi, ka no tās pašas pasūtītāja rīcības brīvības izriet iespēja pārskatīt indeksācijas mehānismu, pārejot uz ikgadēju indeksāciju, ievērojot Publisko iepirkumu likuma 61. pantā noteikto līguma grozījumu pieļaujamību. ATD vērtējumā piedāvātie līgumu grozījumi ir nepieciešami pakalpojumu pieejamības un nepārtrauktības nodrošināšanai, nemaina līguma vispārējo raksturu un nerada pārmērīgu kompensāciju pakalpojuma sniedzējiem.
Ņemot vērā, ka atsevišķu līgumu izpildē līguma gada maiņa 2026. gadā iestājas 1. jūlijā, 1. augustā vai 1. novembrī, papildu finansējuma nepieciešamība 2026. gadā, salīdzinot ar līgumos spēkā esošo pakalpojuma cenas indeksācijas kārtību, ir prognozējama ne vairāk kā 2 251 041 euro apmērā. Vienlaikus šis papildu finansējums nebūtu jānodrošina, jo Pārvadātājiem, kas nodrošina pakalpojumu ar autobusiem, 2025. gadā ir radusies dotāciju pārmaksa, kas uz 2025. gada 31.decembri noteikta 2 456 032 EUR, līdz ar to no minētā uzkrātā finansējuma būtu sedzamas indeksācijas rezultātā pieaugošās izmaksas.
Ar šo Līguma grozījumu priekšlikumu netiek izlemts jautājums par iespējamiem pārrēķiniem vai norēķiniem par iepriekšējiem Līguma darbības gadiem. Saglabājas potenciāls tiesvedību risks, jo atsevišķi Pārvadātāji var izmantot savas tiesības celt prasījumus par neparedzamo apstākļu radīto izmaksu pieaugumu attiecībā uz iepriekšējiem Līgumu darbības periodiem. Jebkādas darbības veicamas tikai tad, ja ATD ir veikusi katra Līguma individuālu likumības, lietderības un tiesiskuma izvērtējumu, un tas atbilst valsts interesēm.  

2.2. Alternatīvas Līgumu izpildei sabiedriskā transporta pakalpojumu nodrošināšanā
Tika izskatīti arī citi iespējamie risinājumi turpmākai ilgtermiņa sabiedriskā transporta pakalpojumu pasūtījuma līgumu izpildei un sabiedriskā transporta pakalpojumu nepārtrauktības nodrošināšanai, un izvērtēta to ietekme.

2.2.1. Līguma grozījumu neveikšana
Saskaņā ar ATD pasūtīto neatkarīgo juridisko izvērtējumu, ja līguma grozījumu noteikumi atbilst ārējo apstākļu izmaiņu radītajām sekām, tad šādu grozījumu veikšanu pamato samērīguma princips. No samērīguma principa var pat izrietēt pasūtītāja pienākums vismaz apsvērt iespēju veikt attiecīgus grozījumus iepirkuma līgumā.
Piemēram, Igaunijas Augstākā tiesa ir atzinusi, ka pasūtītājam var būt pienākums godprātīgi un rūpīgi izvērtēt iespēju grozīt līgumu. Tas var būt nepieciešams situācijās, kad saprātīgi neparedzami apstākļi piešķir privātpersonai, kura saskaņā ar publiskā iepirkuma līgumu izpilda publisku uzdevumu, tiesības pieprasīt līguma izbeigšanu vai grozīšanu. 
Pasūtītājam, saņemot pamatotu izpildītāja lūgumu grozīt iepirkuma līgumu, ir vismaz jāapsver tāda iespēja, nevis vienkārši jāignorē vai jānoraida priekšlikums, vispār neizvērtējot grozījumu risinājumu. Ja neparedzams notikums rada nepieciešamību pielāgot līgumu, tad līguma atstāšana negrozītā veidā būtu nesamērīga, ņemot vērā attiecīgo pakalpojumu sniegšanas traucējumus un izmaksas, kas saistītas ar jaunas iepirkuma procedūras organizēšanu. Šī pienākuma - godprātīgi un rūpīgi izvērtēt iespēju grozīt Līgumu nepildīšana - rada tiesvedības riskus.
Šis risinājums arī palielina risku, ka Pārvadātāji, nespējot izpildīt Līgumu nosacījumus vai zaudējot ekonomisko interesi to darīt, izlemtu izbeigt Līgumus (sk. papildu informāciju par riskiem nākamajā nodaļā "Līgumu izbeigšana").

2.2.2. Līgumu izbeigšana
Pasūtītājam Līgums paredz ierobežotas iespējas vienpusēji izbeigt līgumu. Līguma vienpusēja izbeigšana no Pasūtītāja puses ir iespējama situācijā, kad Pārvadātājs nesniedz vai pārtrauc pakalpojuma sniegšanu, sistemātiski pārkāpj Līgumu, rada šķēršļus ATD kontroles un pārbaužu veikšanai vai Pārvadātājs ir pasludināts par maksātnespējīgu atbilstoši tā reģistrācijas valsts normatīvajiem aktiem.
Savukārt pastāv risks, ka Pārvadātāji uzsaka turpmāku Līgumu izpildi, zaudējot ekonomisko interesi pildīt sabiedriskā transporta pakalpojumu pasūtījumu, ja tas nodara viņu saimnieciskajai darbībai būtiskus zaudējumus. Šādā situācijā, prognozējami, pakalpojumu nepārtrauktības nodrošināšanai būs jāpiesaista pārvadātāji (citi vai tie, kas ir lauzuši līgumus) par līgumcenu, kas ir lielāka nekā pašlaik līgumā noteiktā un ar indeksāciju palielinātā.
Pēdējā ATD organizētajā iepirkumā (id. Nr.AD 2025/12) iesniegtajos piedāvājumos vidējā piedāvātā pakalpojumu cena sasniedz 1,5338 EUR/km, bet ar Līguma grozījumu priekšlikumiem tā vidēji (rēķinot uz šo brīdi) sasniegtu 1,356 EUR/km (par 11,6% mazāk). Ņemot vērā, ka iepirkuma id. Nr.AD 2025/12 piedāvājumi tika sagatavoti 2025.gadā, tagad rīkotos iepirkumos iespējamas vēl augstākas cenas.
Jāņem vērā, ka Līgumu izbeigšanas gadījumā ATD var nākties līdz jaunā iepirkuma pabeigšanai iegādāties pakalpojumus īstermiņa līgumos, kas līdz šim ir bijuši ar augstākām cenām nekā ilgtermiņa piedāvājumos.

2.2.3. Faktisko zaudējumu kompensēšana
ATD apkopoja pārvadātāju iesniegtos sākotnējos aprēķinus par zaudējumiem, un tie ir 16,5 milj. euro apmērā par periodu no 2022.gada līdz 2025.gada beigām, galvenokārt ietverot inflācijas un EURIBOR procentu likmju palielinājuma ietekmi, piemēram, autobusu iegādes sadārdzinājumu pret piedāvājumā iesniegtajām izmaksām, aizdevumu izmaksu sadārdzinājumu pret piedāvājumā iesniegtajām. Ņemot vērā ATD lūgumu, Pārvadātāji šajā aprēķinā neiekļāva indeksējamās pozīcijas, līdz ar to šajā apkopojumā nav ietverta būtiska Pārvadātāju izmaksu sadaļa.
ATD ir konsultējusies ar IUB, kas par pieļaujamiem atzina gan neparedzamu apstākļu dēļ radušos faktisko zaudējumu kompensāciju, gan indeksācijas biežuma maiņu. Saskaņā ar ATD pasūtīto neatkarīgo juridisko atzinumu, cenas indeksācijas noteikumu grozīšana var tikt uzskatīta par piemērotāku risinājumu nekā zaudējumu kompensēšana. Risinājumam ir jābūt loģiski sasaistītam ar problēmas cēloni. Tā kā grozījumus pamato nevis vienreizējs notikums, bet ilgstoša neparedzamu apstākļu tendence, par atbilstošāku risinājumu varētu tikt uzskatīts pastāvīgs, uz objektīviem datiem balstīts pielāgošanās mehānisms, nevis vienreizējs maksājums. Tā atzinis arī IUB, norādot, ka risinājums var būt pastāvīgs visa līguma izpildes laikā. Tieši cenu pārskatīšanas (indeksācijas) klauzulas grozīšanu kā pieļaujamu un piemērotu risinājumu ekonomisko apstākļu būtisku izmaiņu gadījumā ir atzinušas arī citas Eiropas valstis.
Zaudējumu kompensēšanas ceļš prasītu individuāli pierādīt katra pārvadātāja zaudējumu apmēru un cēlonisko sakaru ar konkrētiem neparedzamiem apstākļiem, kā arī nošķirt kompensējamos zaudējumus no izmaksām, kas ietilpst Pārvadātāja parastajā komercdarbības riskā. Vairāku savstarpēji saistītu neparedzamu apstākļu vienlaicīgas un ilgstošas ietekmes gadījumā šāds izvērtējums būtu administratīvi sarežģīts, radītu būtiskas administratīvās izmaksas, kā arī domstarpību un tiesvedības risku.
Savukārt, vienreizēja zaudējumu kompensēšana pati par sevi nenovērstu arī turpmāku līdzīga rakstura prasījumu iespējamību, ja neparedzamo apstākļu ietekme un izmaksu svārstības turpinātos.
Papildus minētajam, ATD veica aprēķinu par Tuvo Austrumu konflikta ietekmi uz pārvadātāju izmaksām. Salīdzinot vidējās dīzeļdegvielas cenas izmaiņas 2026.gadā pret 2025.gada nogalē pastāvošajām, kopējās papildu izmaksas ir 3,6 milj. euro apmērā. Ikgadējā indeksācija arī Tuvo Austrumu krīzes radītās degvielas cenu izmaiņas varētu kompensēt Pārvadātājiem ātrāk caur piedāvātajiem līguma grozījumiem nevis izvēloties citus zaudējumu kompensācijas mehānismus, kur nepieciešama izdevumu pieauguma pierādīšana un izstrādāta metodoloģija, lai novērstu pārkompensācijas riskus.
ATD ieskatā ikgadēja cenas indeksācija efektīvāk nekā zaudējumu kompensācija risina iepriekš neparedzētās tirgus svārstības visā līguma darbības periodā. Turklāt Līguma grozījumu priekšlikums izslēdz citu zaudējumu, kas radušies tādu iemeslu dēļ, ar kuriem tie pamatoti, prasības.

2.2.4. Alternatīvu finansiālās ietekmes aplēses
ATD ir veikusi aplēses par alternatīvo scenāriju indikatīvu finansiālo ietekmi turpmākajos četros gados, par pamatu ņemot pakalpojumu sniegšanu atbilstoši spēkā esošajiem Līgumu nosacījumiem (t.sk. iekļaujot pašreizējos līgumos paredzētās indeksācijas pēc četriem un septiņiem gadiem). Finansiālā ietekme vērtēta 2026.gadam paredzētā maršrutu tīkla apjomam. ATD veiktie indikatīvie aprēķini ir uz pieņēmumiem balstītas prognozes – tieši tāpat kā attiecībā uz šobrīd spēkā esošo indeksāciju noslēgto līgumu darbības laikā.
Minētais aprēķins sagatavots tikai alternatīvo scenāriju indikatīvai salīdzināšanai un nav uzskatāms par finansējuma pieprasījumu, Pārvadātāju prasījumu atzīšanu vai lēmumu par maksājumu veikšanu pirms attiecīgo Līguma grozījumu spēkā stāšanās.
Tabula Nr.3
Alternatīvo scenāriju izmaksu indikatīvs novērtējums, 
papildus Līgumos patlaban paredzētajām izmaksām, euro
	Periods
	Jaunu līgumu slēgšana, aprēķins balstīts uz pēdējā ATD iepirkumā saņemtajiem piedāvājumiem
	Zaudējumu segšana
	Līguma grozījumu priekšlikums (ikgadējā indeksācija)

	2026. un iepriekšējie gadi
	5 397 460
	16 509 512[footnoteRef:4] [4:  Pārvadātāju iesniegums par zaudējumu segšanu, kas radušies pārvadātājam un pasūtītājam neparedzētu apstākļu ietekmē no 2022.-2025.gadam] 

+ 3 600 000[footnoteRef:5] [5:  ATD aprēķins, ievērojot  vidējās dīzeļdegvielas cenas izmaiņas pret 2025.gada nogalē pastāvošajām dīzeļdegvielas cenām] 

	6 416 885

	2027. gads
	11 736 415
	Turpmākos zaudējumu pieprasījumus nav iespējams prognozēt. Tie nevar būt mazāki par ikgadējās indeksācijas izmaksām. Nav izslēgts līgumu laušanas risks, novedot pie jaunu līgumu slēgšanas izmaksām.
	7 214 486

	2028. gads
	12 059 009
	
	7 466 381

	2029. gads
	9 015 133
	
	4 284 645

	2030. gads
	11 376 952
	
	6 508 052

	Kopā
	50 604 394
	45 583 076  –  52 920 069
	31 890 449



Salīdzinot alternatīvu indikatīvās papildu izmaksas, Līgumu grozījumu priekšlikums (ikgadējā indeksācija) ir ar prognozējamāku, iepriekš paredzamu izmaksu apjomu. Citu alternatīvu izmaksas nav prognozējamas kā zemākas un pastāv risks, ka tās var būt ievērojami (līdz +66%) augstākas. Papildus tabulā norādītajām izmaksām pie līgumu laušanas iespējamas vēl papildu izmaksas, ja būs nepieciešams iegādāties pakalpojumus īstermiņa līgumos.

III Kompensējošie pasākumi

Esošajos sabiedriskā transporta pakalpojumu pasūtījuma līgumos noteiktās pakalpojumu cenas indeksācijas piemērošanai vispār nav paredzēts valsts budžeta finansējums, kas regulāri tiktu pārskatīts atbilstoši ekonomiskajai situācijai un uzņemtajam saistību apmēram. Tādējādi laika posmā no 2027. līdz 2030.gadam katra kalendārā gada Līgumu izpildē vidēji būtu jāparedz vismaz 7,9 milj. euro, ja tiek veikta Līgumā spēkā esošā pakalpojumu cenas indeksācija (divas reizes Līguma darbības laikā), vai vidēji 13,6 milj. euro, ja tiek veikta Līguma grozījumu priekšlikumā pakalpojumu cenas indeksācija (ik gadu veicot indeksāciju).
Ja budžeta bāzē nebūtu iespējams palielināt finansējuma apmēru, ir jāparedz būtiski kompensējošie pasākumi indeksācijas segšanai. Kompensējošie pasākumi var ietvert maršruta tīkla optimizēšanu, tarifa politikas izmaiņas, līdzmaksājumu ieviešanu braukšanas maksas atvieglojuma saņēmējiem. Tāpat paredzams, ka indeksācijas izmaksas no 2028. gada daļēji varētu kompensēt ieņēmumu palielinājums pēc digitalizācijas projektu ieviešanas.

3.1. Maršrutu tīkla optimizēšana
Lai pilnībā kompensētu pakalpojumu cenu indeksācijas ietekmi, reģionālās nozīmes dotētā autobusu maršrutu tīkla apjoms būtu jāsamazina vismaz par 11 milj. kilometru gadā no pašreiz reģionālās esošā maršrutu tīkla 65,7 milj. kilometriem. Šāds samazinājums kritiski ietekmētu iedzīvotāju mobilitātes nodrošināšanu, tādēļ to būtu iespējams īstenot tikai atsevišķu maršrutu tīkla daļu (Līgumu) ietvaros.
Lielākajā daļā Līgumu pieļaujamais maršrutu tīkla apjoma samazinājums nepārsniedz 15%, savukārt atsevišķos līgumos tas var sasniegt līdz 30%. Tādēļ būtiskākās izmaiņas iespējamas tikai tajās teritorijās, kur pasažieriem ir pieejamas alternatīvas mobilitātes iespējas, piemēram, dzelzceļa satiksme vai komercpārvadājumi. Vienlaikus jāņem vērā, ka gadījumos, kad pakalpojumu apjoms tiek samazināts vairāk nekā Līgumā noteiktais pieļaujamais apmērs, puses var vienoties pārskatīt līgumcenas apmēru.
Samazinoties pakalpojuma apjomam, pārvadātāji var proporcionāli mazināt daļu no tiešajām izmaksām, piemēram, degvielas un darbaspēka izmaksas. Savukārt patstāvīgās izmaksas, tostarp  administratīvās izmaksas, infrastruktūras izdevumi, amortizācija un saimnieciskie izdevumi saglabājas vai samazinās nebūtiski. Līdz ar to viena kilometra izmaksas pieaug, un kopējais finanšu ieguvums no maršrutu tīkla samazināšanas ir ierobežots.
Satiksmes ministrijas prioritāte ir saglabāt autobusu maršrutu tīklu vismaz 2026.gada apjomā, jo būtiska maršrutu tīkla samazināšana nenodrošina samērīgu valsts budžeta līdzekļu ietaupījumu. Tā negatīvi ietekmē iedzīvotāju piekļuvi izglītības, veselības aprūpes un citiem publiskajiem pakalpojumiem, samazina darba tirgus pieejamību un darbaspēka mobilitāti, kā arī veicina  atkarība no privātā autotransporta un palielina mājsaimniecību transporta izdevumus.
Vienlaikus nepieciešams turpināt maršrutu tīkla pilnveidošanu, balstoties uz faktisko pasažieru pieprasījumu un saglabājot iedzīvotāju mobilitātes pieejamību. Lai mazinātu papildu finansējuma nepieciešamību, tiks regulāri veikts pieprasījuma monitorings, izvērtējot reisu ar zemāko pasažieru piepildījumu izpildi, reisu biežumu un kustības laikus, kā arī iespējas daļu pārvadājumu integrēt ar dzelzceļa satiksmi vai aizstāt ar citiem efektīvākiem mobilitātes risinājumiem. Maršrutu tīkla optimizācijas pasākumu mērķis ir samazināt nelietderīgu nobraukumu, vienlaikus uzlabojot sabiedriskā transporta sistēmas efektivitāti un ilgtspēju. Lai uzlabotu plānošanas kvalitāti un datu analīzi, ATD ir uzsākusi digitālā sabiedriskā transporta plānošanas rīka iegādi.

3.2. Maršrutu apkalpes vietu (autoostu) reforma
Kā vēl viena sabiedriskā transporta pakalpojumu izmaksu problemātika ir saistīta ar maršrutu apkalpošanas vietām jeb autoostu izmantošanu. Esošais autoostu dalījums kategorijās un tajās obligāti sniedzamo pakalpojumu klāsts, atbilstoši Ministru kabineta 2019. gada 29. oktobra noteikumiem Nr. 502 “Autoostu noteikumi”, noteic autoostas izmantošanas nepieciešamību un sniegto pakalpojumu nodrošināšanas nepieciešamību sabiedriskā transporta pakalpojumu sniedzējiem un pasažieriem. Vidēji kalendārajā gadā par autoostu izmantošanu un par to sniegtajiem pakalpojumiem kopējie izdevumi veido 6,7 milj. euro.
Jāatzīmē, ka, analizējot atsevišķu autoostu atrašanās vietas un citu infrastruktūras objektu pieejamību to tuvumā, piemēram, dzelzceļa stacija, tirdzniecības centrs, mazinās pasažieru pieprasījums pēc uzgaidāmajām telpām, biļešu tirdzniecības un citiem autoostas nodrošinātajiem pakalpojumiem. Ir izvērtējama autoostu nepieciešamība teritorijās un vietās, kur pasažieru apgrozība ir ļoti zema. Tāpat ir izvērtējama lietderība no valsts budžeta segt sabiedriskā transporta pakalpojumu sniedzēju izmaksas par autoostu pakalpojumiem, ievērojot to, ka atbilstoši Autopārvadājumu likuma 33. panta trešajai daļai autoostu izvietojumu un skaitu nosaka attiecīgā pašvaldība, līdz ar to autoostu atrašanās vietas nav ar paplašinātu ekonomisku izvērtējumu, un iedzīvotājiem un pārvadātājiem nepieciešamu infrastruktūru. 
Līdz ar to kā viens no valsts budžeta izdevumu mazinošiem pasākumiem, kas potenciāli veidotu valsts budžeta izdevumu samazinājumu 3 milj. euro apmērā, būtu vērtējams autoostu skaits un to nepieciešamība atsevišķās teritorijās vai vietās, kur pasažieru apgrozījums ir ļoti zems, proti, saglabājot autoostas un to sniegtos pakalpojumus tikai valstspilsētās un novadu pilsētās, kur pasažieru apgrozība ir liela un apkalpoto reisu skaits pārsniedz 30 000. Vienlaikus būtu nepieciešams definēt reģionālo mobilitātes punktu izveides pamatprincipus, kur potenciāli paredzēta autoostu pārveide par maršrutu apkalpes vietām.
3.3. Tarifa (braukšanas maksas) pieaugums
Piemēram, 2026.gadā tarifa (braukšanas maksas) palielinājums salīdzinājumā ar 2025.gadu bija 6,8%, kas prognozējoši veido aptuveni 3 milj. euro ieņēmumu pieaugumu, pie nosacījuma, ka pasažieru skaits līdz gadam beigām būs 2025.gada apjomā. Vienlaikus Sabiedriskā transporta padome ir atbalstījusi braukšanas maksas regulāru pārskatīšanu, paredzot 2027. gadā tarifa pieaugumu līdz 10%. Pieņemot, ka pasažieru skaits saglabājas esošajā līmenī, šāds risinājums nodrošinātu papildu biļešu ieņēmumu pieaugumu aptuveni 3,25 milj. euro gadā, daļēji kompensējot sabiedriskā transporta pakalpojumu izmaksu pieaugumu un mazinot nepieciešamību pēc papildu valsts budžeta finansējuma.
Vienlaikus ilgtermiņā nepieciešams nodrošināt regulāru un prognozējamu sabiedriskā transporta tarifu (braukšanas maksas) pārskatīšanu, izstrādājot atbilstošu normatīvo regulējumu. Tarifu pārskatīšanas mehānismam būtu jānodrošina iespēja noteiktā periodiskumā izvērtēt būtiskāko izmaksu komponentu, inflācijas un pieprasījuma izmaiņu ietekmi uz sabiedriskā transporta pakalpojumu sniegšanu, vienlaikus saglabājot pakalpojuma pieejamību iedzīvotājiem. Regulāra un paredzama tarifu pārskatīšana mazinātu nepieciešamību pēc straujām vienreizējām izmaiņām, veicinātu ieņēmumu stabilitāti un nodrošinātu ilgtspējīgāku sabiedriskā transporta sistēmas finansēšanu.

3.4. Līdzmaksājumu ieviešana braukšanas maksas atvieglojuma saņēmējiem.
Tāpat daļēji kompensēt pakalpojumu cenu indeksācijas izdevumus iespējams, palielinot braukšanas biļešu ieņēmumus, samazinot valsts atbalsta apmēru personām ar braukšanas maksas atvieglojumiem. Izvērtējot alternatīvas, modelēta iespēja noteikt līdzmaksājuma apmēru aptuveni 20% apmērā no pilnas biļetes cenas tām personu grupām, kurām pašlaik valsts nodrošina 100% braukšanas maksas atvieglojumu.
Šāda risinājuma ieviešana nav veicama īstermiņā, jo tā skar sociālās politikas jautājumus un nepieciešami normatīvo aktu grozījumi. Tāpat pirms lēmumu pieņemšanas nepieciešams veikt izvērtējumu sadarbībā ar Labklājības ministriju, jo šis risinājums varētu būtiski ietekmēt personu grupas, kurām normatīvajos aktos noteiktas tiesības saņemt braukšanas maksas atvieglojumus.
Tādēļ nepieciešams novērtēt ietekmi uz dažādām sabiedrības grupām, tai skaitā personām ar invaliditāti, daudzbērnu ģimenēm, bāreņiem un bez vecāku gādības palikušajiem bērniem, kā arī citām normatīvajos aktos noteiktajām personu grupām, kurām ir tiesības saņemt braukšanas maksas atvieglojumus. Atsevišķi būtu vērtējama ietekme uz citām atvieglojumu saņēmēju grupām, kurām piemēroti daļēji braukšanas maksas atvieglojumi.
Pašlaik valsts atbalsta nodrošināšanai personām ar braukšanas maksas atvieglojumiem reģionālās nozīmes sabiedriskajā transportā un valstspilsētu sabiedriskajā transportā ik gadu tiek novirzīti aptuveni 19 milj. euro. Ieviešot līdzmaksājumu 20% apmērā, provizoriskais papildu ieņēmu un izmaksu samazinājuma efekts varētu sasniegt 4,94 milj. euro gadā.

3.4. Digitalizācijas projektu ieviešana.
	Daļēji kompensēt pakalpojumu cenu indeksācijas izdevumus ļaus biļešu ieņēmumu pieaugums kā arī plašākas iespējas optimizēt maršrutu tīklu pēc digitalizācijas projektu ieviešanas:
· samazināsies skaidras naudas aprite, iegādājoties un uzstādot centralizētas kasu sistēmas. Tās nodrošinātu kopējo biļešu realizāciju centralizēti viena uzņēmuma ietvarā. ATD pārņemtu no esošiem Pārvadātājiem biļešu tirdzniecības un uzskaites funkcijas.
ATD, veicot kontroli un pakalpojumu līgumu uzraudzību, ir konstatējusi, ka būtiska daļa pārkāpumu ir saistīta ar braukšanas biļešu ieņēmumu uzskaiti un  biļešu izsniegšanu, sevišķi, ja norēķini tiek veikti skaidrā naudā. Līdz ar to, samazinot skaidras naudas apriti transportlīdzekļos un nodrošinot pasažieriem plašākas iespējas iegādāties biļeti tiešsaistē vai citos tirdzniecības punktos, provizoriski tiek lēsts, ka biļešu ieņēmumi ilgtermiņā varētu pieaugt par aptuveni 1,7-2 milj. euro gadā, tomēr faktiskā ietekme būs atkarīga no sistēmas ieviešanas apjoma un pasažieru paradumu maiņas;
· transporta līdzekļos tiks uzstādīti pasažieru skaitītāji, kas ļauts salīdzināt realizēto biļešu un pārvadāto pasažieru datus;
Pamatojoties uz pilotprojektu rezultātiem un projektā noteiktajiem mērķiem, aplēsts, ka uzlabota kontrole un precīzāka ieņēmu uzskaite varētu radīt papildu biļešu ieņēmumus 1,3-1,5 milj. euro gadā, vienlaikus jāņem vērā, ka faktiskie ieguvumi būs nosakāmi tikai pēc sistēmas pilnvērtīgas ieviešanas un datu analīzes;
· tiks pilnībā ieviesta vienotā reģionālā sabiedriskā transporta biļešu tirdzniecības sistēma, paredzot pasažieriem ērtāku sabiedriskā transporta pakalpojumu izmantošanu un veicinot pieprasījumu pēc tā. 
Ņemot vērā starptautisko praksi un sagaidāmos uzlabojumus pakalpojuma pieejamībā, provizoriski tiek pieņemts, ka sistēma varētu veicināt sabiedriskā transporta izmantošanas pieaugumu par aptuveni 1 milj. pasažieru gadā, radot papildu biļešu ieņēmumus aptuveni 0,5 milj. euro gadā. Tomēr šis aplēses ir indikatīvas un būs precizējamas pēc sistēmas ieviešanas un faktiskās pasažieru plūsmas izvērtējuma. 
Jānorāda, ka minētās finanšu ietekmes ir indikatīvas aplēses, kas balstītas uz ATD rīcībā esošajiem datiem, līdzšinējo pārbaužu rezultātiem un digitalizācijas projektu sagaidāmajiem ieguvumiem. Faktiskā ietekme būs atkarīga no projektu ieviešanas termiņiem, tehnoloģisko risinājumu darbības efektivitātes, pasažieru uzvedības izmaiņām un ekonomiskās situācijas. Kopējais potenciālais ieguvums no digitalizācijas pasākumiem vidējā termiņā varētu sasniegt līdz 8,5 milj. EUR gadā.

Kopumā augstāk aprakstītie kompensējošie pasākumi sniedz pietiekamu ienākumu pieaugumu vai izmaksu samazinājumu, lai segtu Līguma grozījumu priekšlikumu (ikgadējās indeksācijas) izmaksas. Vienlaikus, tie nav pietiekami, lai samazinātu zaudējumus līdz valsts bāzes budžeta finansējuma apmēram.
Tabula Nr.5
Prognozētie ieguvumi no 
kompensējošajiem pasākumiem
	
	 
	2027
	2028
	2029
	2030

	P
	Kompensējošie pasākumi, milj. EUR
	8.88
	16.39
	16.53
	18.57

	
	Maršrutu tīkla optimizēšana
	 
	1,26
	1,26
	1,26

	
	Maršrutu apkalpes vietu (autoostu) reforma
	 
	3,0
	3,0
	3,0

	
	Biļešu ieņēmumu palielinājums no tarifa izmaiņām (gadā)
	3.25
	2.96
	3.10
	3.25

	
	Potenciālie lēmumi par braukšanas maksas atvieglojumu līdzmaksājumu ieviešanu
	
	4.94
	4.94
	4.94

	
	Digitalizācijas projektu ietekme
	0.70
	4,23
	4,23
	6,12




IV Finanšu ietekme uz sabiedriskā transporta pakalpojumu izpildi kopumā

Prognozējot 2027.-2030.gadā ar sabiedriskā transporta pakalpojumu nodrošināšanu saistītos kompensējamos zaudējumus, to starpā arī, ja tiek īstenoti pakalpojumu līgumu grozījumi par biežāku pakalpojumu cenas indeksāciju, kopējā finanšu ietekme pārsniedz valsts budžeta 31.06.00 apakšprogrammā “Dotācija zaudējumu segšanai sabiedriskā transporta pakalpojumu sniedzējiem” paredzēto bāzes finansējumu. Atbilstoši prognozēm papildu finansējuma nepieciešamība 2027.-2030. gada periodā veidotu vidēji aptuveni 25 milj. euro gadā.
Vienlaikus, īstenojot informatīvajā ziņojumā ietvertos kompensējošos pasākumus, tai skaitā maršrutu tīkla pilnveidošanu, ieņēmumu palielināšanas pasākumus un digitalizācijas projektus, kopējā ietekme uz valsts budžetu būtiski mazinātos. Saskaņā ar veiktajām aplēšem papildu finansējuma nepieciešamība pret valsts budžeta bāzes finansējumu samazinātos līdz vidēji aptuveni 10 milj. euro gadā. Šāds finansējuma apjoms kopumā atbilst līdzšinējai praksei, kad sabiedriskā transporta pakalpojumu nodrošināšanai papildus bāzes finansējumam ik gadu ir bijusi nepieciešama papildu finansējuma piešķiršana no valsts budžeta līdzekļiem.
Vienlaikus jāņem vērā, ka minētās aplēses ir balstītas uz pašreiz pieejamo informāciju par pasažieru plūsmu, pakalpojumu izmaksām, plānotajiem ieņēmumiem un kompensējošo pasākumu ietekmi. Faktiskā finanšu ietekme var mainīties atkarībā no ekonomiskās situācijas, energoresursu cenām, darba tirgus tendencēm, pasažieru pieprasījuma un digitalizācijas projektu ieviešanas rezultātiem. 
Izvērtējums liecina, ka ilgtermiņā nepieciešams turpināt pilnveidot sabiedriskā transporta finansēšanas modeli, regulāri izvērtējot maršrutu tīklu, pasažieru plūsmas, pakalpojumu efektivitāti un kompensāciju aprēķināšanas principus, lai nodrošinātu pēc iespējas lietderīgāku valsts budžeta līdzekļu izmantošanu. Šādi pasākumi ir vērsti uz izmaksu efektivitātes paaugstināšanu un finanšu ilgtspējas nodrošināšanu, vienlaikus saglabājot sabiedriskā transporta pakalpojumu pieejamību iedzīvotājiem.
Tabula Nr.6
Prognozētais nepieciešamais papildu
finansējums no valsts budžeta, milj EUR
	
	
	2025
	2026[footnoteRef:6] [6:  Finansiālā ietekme noteikta kopā ar Līguma grozījumu priekšlikumu, ja Līgumu grozījumi jau tiktu īstenoti 2026.gadā;] 

	2027
	2028
	2029
	2030

	
	
	Fakts
	1.pusg. fakts; 2.pusg. progn.
	Progn.
	Progn.
	Progn.
	Progn.

	A
	Plānotie izdevumi par veikto nobraukumu
	137.67
	149.14
	150.52
	154.82
	159.25
	163.81

	
	Autobusu ilgtermiņa līgumi[footnoteRef:7] [7:  Izdevumi noteikti sabiedriskā transporta pakalpojumu līgumiem, kas noslēgti iepirkuma Nr. 2019/7, iepirkuma Nr. AD 2020/5 un iepirkuma Nr. AD 2021/9 ietvarā, un izdevumos aprēķināta Līguma grozījumu priekšlikumā plānotā pakalpojumu cenas indeksācijas biežuma maiņa] 

	64.27
	71.06
	75.33
	77.51
	79.75
	82.06

	
	t.sk. ikgadējai indeksācijai
	
	2.25
	7.21
	7.47
	4.28
	6.51

	
	Autobusu īstermiņa līgumi[footnoteRef:8] [8:  Izdevumi noteikti sabiedriskā transporta pakalpojumu līgumiem, kas noslēgti iepirkuma Nr. AD 2025/12 ietvarā] 

	13.48
	13.05
	12.92
	13.18
	13.44
	13.71

	
	Vilcienu pārvadājumi
	59.92
	65.03
	62.27
	64.14
	66.06
	68.04

	B
	Citi izdevumi (autoostu izdevumi, peļņa, pievienotās vērtības nodoklis par braukšana maksas atvieglojumiem)
	10.10
	10.16
	10.19
	10.45
	10.71
	10.97

	
	Autobusu pārvadājumi
	7.99
	8.01
	7.88
	8.09
	8.31
	8.54

	
	Vilcienu pārvadājumi
	2.11
	2.15
	2.32
	2.35
	2.39
	2.44

	C
	Ieņēmumi no biļetēm
	53.94
	58.24
	58.24
	61.48
	64.44
	67.54

	
	Autobusu pārvadājumi
	26.97
	29.46
	29.46
	31.08
	32.56
	34.11

	
	Vilcienu pārvadājumi
	26.97
	28.78
	28.78
	30.40
	31.88
	33.43

	D
	Citi ieņēmumi
	5.81
	5.96
	1.30
	1.30
	1.30
	1.30

	
	Autobusu pārvadājumi
	0.00
	0.00
	0.00
	0.00
	0.00
	0.00

	
	Vilcienu pārvadājumi
	5.81
	5.96
	1.30
	1.30
	1.30
	1.30

	E
	Citas kompensācijas 
	14.31
	14.75
	14.96
	15.26
	15.56
	15.88

	
	Valstspilsētu pašvaldībām ārpus pilsētas teritorijas[footnoteRef:9] [9:  Ministru kabineta 2015. gada 28. jūlija noteikumu Nr. 435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 6.2.punkts] 

	2.45
	3.09
	3.09
	3.18
	3.28
	3.38

	
	Valstspilsētu pašvaldībām par braukšanas maksas atvieglojumiem[footnoteRef:10] [10:  Ministru kabineta 2021.gada 22.jūnija noteikumu Nr.414 “Braukšanas maksas atvieglojumu noteikumi” 5. un 6.punkts] 

	11.05
	10.86
	11.14
	11.31
	11.48
	11.65

	
	Braukšanas maksas atvieglojumu kompensācijas komercreisos[footnoteRef:11] [11:  Ministru kabineta 2015. gada 28. jūlija noteikumu Nr. 435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” V2.nodaļa] 

	0.800
	0.796
	0.73
	0.77
	0.81
	0.85

	K
	KOPĀ kompensācijas apmērs 
(A+B+E-C-D)
	102.32
	109.85
	116.14
	117.75
	119.78
	121.82

	V
	Valsts budžeta bāzes finansējums
	93.79
	93.79
	93.79
	93.79
	93.79
	93.79

	
	Kopējais iztrūkums pret bāzes budžetu (V-K)
	-8.53
	-16.06
	-22.35
	-23.96
	-25.99
	-28.03

	P
	Kompensējošie pasākumi
	
	
	8.88
	16.39
	16.53
	18.57

	
	Maršrutu tīkla optimizācija
	 
	 
	 
	1.26
	1.26
	1.26

	
	Maršrutu apkalpes vietu (autoostu) reforma
	 
	 
	 
	3.0
	3.0
	3.0

	
	Biļešu ieņēmumu palielinājums no tarifa izmaiņām
	
	
	3.25
	2.96
	3.10
	3.25

	
	Potenciālie lēmumi par braukšanas maksas atvieglojumu līdzmaksājumu ieviešanu
	
	
	4.94
	4.94
	4.94
	4.94

	
	Digitalizācijas projektu ietekme
	
	
	0.70
	8.49
	8.49
	10.38

	V2
	Kopējais nepieciešamais papildu finansējums bāzes finansējumam
	-8.53[footnoteRef:12] [12:  Iztrūkums 2025.gadā segts ar Ministru kabineta 2025.gada 10.decembra rīkojumu Nr.832 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem’”” 1 734 567 EUR apmērā, kā arī no iepriekšējos periodos uzkrātām valsts budžeta dotāciju pārmaksām] 

	-16.06[footnoteRef:13] [13:  Iztrūkums 2026.gadā segts ar Ministru kabineta 2026.gada 16.septembra rīkojumu Nr.555 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem’”” 9 854 232 EUR apmērā, kā arī ikgadējās indeksācijas ietekme sedzama no iepriekšējos periodos uzkrātām valsts budžeta dotāciju pārmaksām] 

	-13.47
	-7.57
	-9.46
	-9.46



V Kopsavilkums

Apkopojot iepriekš minēto, secināms, ka Līguma grozījumu priekšlikums, paredzot cenas indeksācijas perioda maiņu uz ikgadējo indeksāciju,  ir saderīgs ar Publisko iepirkumu likuma prasībām. Tā kā samaksa par sabiedriskā transporta pakalpojuma sniegšanu, tai skaitā pēc cenas indeksācijas, tiek noteikta atbilstoši līgumā paredzētajam mehānismam un nepārsniedz pakalpojuma sniegšanai nepieciešamo atlīdzību, tā nav kvalificējama kā komercdarbības atbalsts.
Līguma grozījumu priekšlikums  nodrošinātu pakalpojumu cenas pakāpenisku pielāgošanu faktiskajām izmaksu izmaiņām, indeksējot tādas būtiskas izmaksu pozīcijas kā darba samaksa, degvielas izmaksas un citas ar pakalpojuma sniegšanu saistītās izmaksas. Tādējādi tiktu mazināta starpība starp līgumos noteikto pakalpojuma cenu un faktiskajām pakalpojuma nodrošināšanas izmaksām, vienlaikus veicinot sabiedriskā transporta pakalpojumu sniegšanas nepārtrauktību un ilgtspēju. 
Ņemot vērā Līguma grozījumu priekšlikumā ietverto pamatojumu, kā arī pieejamā valsts budžeta finansējuma ierobežojumus, ATD ir sagatavojusi vienošanos par līguma grozījumiem, paredzot, ka samaksas pārskatīšanas aprēķinā tiek ņemta vērā indeksācijas piemērošana no otrā līguma darbības gada, savukārt indeksētās cenas piemērošana un no tās izrietošo maksājumu veikšana notiek tikai par periodu pēc vienošanās spēkā stāšanās. Norēķini par iepriekšējiem līguma darbības periodiem būtu iespējami tikai pēc atsevišķas pušu vienošanās noslēgšanas un pieejamā budžeta finansējuma ietvaros.
Vienlaikus ir identificēti pasākumi, kas ļautu mazināt Līguma grozījumu radīto papildu finanšu ietekmi un nodrošināt ilgtspējīgāku sabiedriskā transporta sistēmas finansēšanu. Tie ietver maršrutu tīkla regulāru izvērtēšanu un pilnveidošanu, pieprasījuma monitoringu, zemas noslodzes reisu optimizāciju, integrāciju ar dzelzceļa pārvadājumiem, pieprasījumā balstītu pārvadājumu attīstību, digitalizācijas projektu īstenošanu, Tāpat nepieciešams pārskatīt braukšanas maksas atvieglojumu sistēmu, tostarp izvērtējot līdzmaksājumu piemērošanu atsevišķām pasažieru grupām ar braukšanas maksas atvieglojumiem.
Veikto aprēķinu un aplēšu rezultāti liecina, ka kompensējošo pasākumu radītais ieņēmumu pieaugums un izmaksu samazinājums kopumā ļauj kompensēt Līguma grozījumu priekšlikuma, tai skaitā ikgadējās indeksācijas, radīto papildu finanšu ietekmi, saglabājot sabiedriskā transporta pakalpojumu izmaksas līmenī, kas ir tuvs pašreizējām tīkla uzturēšanas izmaksām. Vienlaikus kompensējošie pasākumi pilnībā nenovērš vēsturiski izveidojušos finansējuma nepietiekamību sabiedriskā transporta nozarē.
Arī pēc kompensējošo pasākumu īstenošanas saglabājas papildu finansējuma nepieciešamība virs valsts budžeta bāzes finansējuma, jo sabiedriskā transporta pakalpojumu faktiskās izmaksas pārsniedz apakšprogrammā 31.06.00 "Dotācija zaudējumu segšanai sabiedriskā transporta pakalpojumu sniedzējiem" paredzēto finansējuma apjomu. Atbilstoši veiktajām aplēsēm bez kompensējošiem pasākumiem finansējuma iztrūkums 2027.-2030. gadā vidēji sasniegtu aptuveni 25 milj. euro gadā, savukārt pēc kompensējošo pasākumu īstenošanas tas samazinātos līdz vidēji aptuveni 10 milj. euro gadā.

